
На основу члана 2. став 4. Закона о правобранилаштву („Службени гласник Републике Србије“, број 55/2014) и члана 40. Статута Општине Бољевац („Службени лист општине Бољевац“, бр. 2/2019, 13/2022 и 23/2023), Скупштина Општине Бољевац, на седници одржаној дана 06.09.2023. године, донела је
О Д Л У К У

О ОПШТИНСКОМ  ПРАВОБРАНИЛАШТВУ ОПШТИНЕ БОЉЕВАЦ

I. ОСНОВНЕ ОДРЕДБЕ

Члан 1.


Овом одлуком утврђују се уређење, организација и друга питања од значаја за рад Општинског правобранилаштва општине Бољевац  (у даљем тексту: Општинско  правобранилаштво).
Члан 2.


Општинско правобранилаштво је орган општине који обавља послове правне заштите имовинских права и интереса општине Бољевац.

Седиште Општинског правобранилаштва је у Бољевцу, улица Краља Александра бр. 24.
Члан 3.


Општинско правобранилаштво има печат округлог облика пречника 32 mm, који садржи грб Републике Србије у средини, око којег је исписан текст: „Република Србија - Општина Бољевац - Општинско  правобранилаштво“, на српском језику ћириличким писмом. 


Општинско правобранилаштво има штамбиљ правоугаоног облика који садржи текст: „Република Србија, Општина Бољевац, Општинско  правобранилаштво, Број: ________, Датум __________, Б о љ е в а ц.

II. ДЕЛОКРУГ

Члан 4.

У обављању послова правне заштите имовинских права и интереса општине, Општинско   правобранилаштво:

1) у поступцима пред судовима, управним и другим надлежним органима заступа као законски заступник општину, његове органе и друга правна лица чије се финансирање обезбеђује из буџета, ради заштите имовинских права и интереса општине;

2) прати и проучава правна питања од значаја за рад органа и правних лица која заступа, посебно у погледу заштите њихових имовинских права и интереса, као и питања у вези са применом закона и подзаконских аката која су, или могу бити, од значаја за предузимање било које правне радње органа и правног лица које заступа, посебно за спречавање штетних имовинскоправних и друштвено негативних последица по правна лица која заступа;

3) даје правна мишљења приликом закључивања уговора које закључују правна лица које заступа, посебно уговора из области имовинскоправних односа и привредноправних уговора, у року који не може бити дужи од 30 дана;

4)  даје правне савете свим органима општине које заступа;

5) предузима заступање под истим условима као и адвокат када је прописано да је у одређеном поступку или за предузимање одређене радње у поступку обавезно заступање странке од стране адвоката.
Члан 5.


Општинско правобранилаштво ће пре покретања поступка пред судом, органом управе или другим надлежним органом, односно у поступку одговора на тужбу, предлог или други акт којим је покренут поступак против заступаног субјекта, размотрити могућност споразумног решавања спорног односа, на своју иницијативу или на иницијативу супротне стране.


Општинско правобранилаштво је дужно да прибави сагласност Општинског већа пре закључења споразума о решавању спорног односа.
Члан 6.


Када у истом поступку учествују као странке са супротстављеним интересима органи општине  и друга правна лица која се финансирају из буџета општине, Општинско правобранилаштво ће заступати општину и њене органе.
Када у истом поступку учествују као странке са супротстављеним интересима правна лица која се финансирају из буџета општине, Општинско правобранилаштво ће заступати странку која је иницирала покретање поступка.

Члан 7.


Органи општине  и друга правна лица које заступа Општинско  правобранилаштво дужни су да Општинском правобранилаштву благовремено достављају обавештења о правним стварима у којима је оно овлашћено да предузима правне радње и правна средства, као и да му на његов захтев достављају списе, обавештења и податке потребне за предузимање радњи за које је оно надлежно.


Ако услед непоштовања обавезе из става 1. овог члана наступи штета за општину и друго правно лице које заступа, Општинско правобранилаштво ће о томе обавестити Општинско веће, а од одговорног лица у том органу или правном лицу захтеваће накнаду причињене штете.

III. ОРГАНИЗАЦИЈА И РАД

Члан 8.


Функцију Општинског правобранилаштва обавља Општински правобранилац и заменик Општинског правобраниоца у складу са Уставом Републике Србије, Законом, овом одлуком и другим општим правним актима.
Члан 9.

Општинског правобраниоца на предлог председника Општине Бољевац, поставља Скупштина Општине Бољевац, по расписаном јавном конкурсу, на период од пет година и може бити поново постављен. На поступак расписивање јавног конкурса за постављење Општинског правобраниоца примењују се одредбе Закона о запосленима у аутономним покрајинама и јединицама локалне самоуправе. 

Када Општински правобранилац не буде поново постављен или ако му положај престане на лични захтев поставља се за заменика Општинског правобраниоца, под условом да је постављен из реда заменика Општинског правобраниоца.

Члан 10.
Заменика Општинског правобраниоца на предлог председника Општине Бољевац, поставља Скупштина Општине Бољевац, по расписаном јавном конкурсу, на период од пет година и може бити поново постављен. На поступак расписивање јавног конкурса за постављење заменика Општинског правобраниоца примењују се одредбе Закона о запосленима у аутономним покрајинама и јединицама локалне самоуправе. 
Заменик Општинског правобраниоца који не буде поново постављен или ако му положај престане на лични захтев има право да буде распоређен на радно место правобранилачког помоћника.

Члан 11.
За Општинског правобраниоца и заменика Општинског правобраниоца може бити постављено лице које је држављанин РС, који испуњава опште услове за рад у државним органима, који је завршио правни факултет, положио правосудни испит, достојан је правобранилачке функције и има радно искуство у правној струци после положеног правосудног  испита и то: 

· три године за Општинског правобраниоца и
· једну годину за заменика Општинског правобраниоца.
До постављења Општинског правобраниоца Општине Бољевац, у случају када он није постављен, као и када није у могућности да обавља дужност дуже од 30 дана, председник Општине Бољевац може закључити уговор и овластити адвокатску канцеларију, која ће заступати Општину Бољевац пред судовима ради  заштите имовинских права и интереса Општине Бољевац
Члан 12.

Општинском правобраниоцу и заменику Општинског правобраниоца може престати радни однос у складу са одредбама закона које регулишу радни однос запослених у органима локалне самоуправе.


Општински правобранилац може бити разрешен једино у следећим случајевима:

1) ако нестручно и несавесно обавља своју функцију;


2) ако обавља другу јавну функцију или професионалну делатност, ако обавља другу дужност или посао који би могао утицати на његову самосталност и независност, или ако поступа супротно закону којим се уређује спречавање сукоба интереса при вршењу јавних функција;


3) ако буде осуђен за кривично дело које га чини неподобним за обављање ове функције.

 
Општински правобранилац има право да се на седници Скупштине на којој се одлучује о његовом разрешењу обрати одборницима.
Члан 13.


Општински правобранилац одговара Скупштини општине Бољевац за свој рад и рад Општинског  правобранилаштва.


Општински правобранилац најкасније до 31. марта текуће године подноси Скупштини општине Бољевац извештај о раду Општинског  правобранилаштва за претходну годину.

Заменик Општинског правобраниоца ради по упутствима Општинског правобраниоца, одговоран је за свој рад Општинском правобраниоцу и Скупштини општине Бољевац.

Члан 14.

Општински правобранилац доставља извештаје о поступању у појединим предметима Скупштини општине Бољевац, Општинском већу,  као и субјектима које заступа, на њихов захтев.

Ако оцени на основу извештаја или на предлог субјекта из става 1. овог члана да постоје недостаци у раду општинског  правобраниоца, Општинско  веће може наложити мере за отклањање недостатака и одредити рок за поступање по мерама, као и поднети предлог за покретање дисциплинског и другог поступка.

Члан 15.

Административне, рачуноводствене, информатичке и друге пратеће послове од значаја за рад  Општинског  правобранилашта обавља Општинска управа општине Бољевац.
IV. РАДНИ ОДНОСИ

Члан 16.

Општински правобранилац остварује права из радног односа у складу са прописима који уређују положај службеника општинске управе, ако овом одлуком није друкчије одређено.

V. СРЕДСТВА

Члан 17.


Средства за рад Општинског  правобранилаштва обезбеђују се у буџету општине.


Приходи које Општинско правобранилаштво оствари у пословима заступања представљају приход буџета општине.

VI. ПРЕЛАЗНЕ И ЗАВРШНЕ ОДРЕДБЕ
Члан 18.


Даном ступања на снагу ове одлуке престаје да важи Одлукa о општинском правобранилаштву Општине Бољевац („Службени лист Општине Бољевац“, бр. 14/2014, 12/2015, 15/2015, 30/2016 и 30/2020).
Члан 19.


На питања у вези са радом Општинског правобранилаштва која нису уређена овом одлуком сходно се примењују одредбе Закона о правобранилаштву („Службени гласник Републике Србије“, број 55/2014) које се односе на Државно правобранилаштво.

Члан 20.


Ова одлука ступа на снагу осмог дана од дана објављивања у „Службеном листу општине Бољевац“.
СКУПШТИНА ОПШТИНЕ БОЉЕВАЦ

Број: 06-111 / 2023-I/9
Бољевац, 6.09.2023. године

                                                                                                        ПРЕДСЕДНИК

                                                                                      СКУПШТИНЕ ОПШТИНЕ БОЉЕВАЦ

                                                                                        Јелена Милосављевић Радосављевић
О б р а з л о ж е њ е
Правни основ за доношење Одлуке о општинском правобранилаштву Општине Бољевац садржан је у члану 2. став 4. Закона о правобранилаштву („Службени гласник РС“ број 55/2014) којим је прописано да послове правобранилаштва за заштиту имовинских права и интереса јединице локалне самоуправе обављају правобранилаштва јединица локалне самоуправе, а да се уређење и организација, као и друга питања од значајна за рад правобранилаштва, утврђују одлуком јединице локалне самоуправе, у складу са основама за уређење и организацију правобранилаштва прописаним Законом о правобранилаштву.
Разлог за доношење ове одлуке је усаглашавање са чланом 83. Статута Општине Бољевац („Службени лист општине Бољевац“, бр. 2/2019, 13/2022 и 23/2023), којим је прописано да за Општинског правобраниоца и заменика Општинског првобраниоца може бити постављено лице које, поред општих услова, има и радно искуство у правној струци после положеног правосудног испита и то: 3 године за Општинског правобраниоца и 1 годину за заменика Општинског правобраниоца.

